

##### IETEIKUMS PIEAUGUŠO IZGLĪTĪBAS JOMĀ

##### IETEIKUMS PIEAUGUŠO IZGLĪTĪBAS JOMĀ

Preambula

Apvienoto Nāciju Izglītības, zinātnes un kultūras organizācijas (UNESCO) Ģenerālā konference, kuras 38. sesija notika Parīzē no 2015. gada 3. līdz 18. novembrim,

***atgādinot*** par principiem, kas izklāstīti Vispārējās cilvēktiesību deklarācijas 26. pantā (1948. gads), Starptautiskā pakta par ekonomiskajām, sociālajām un kultūras tiesībām 13. pantā (1966. gads), Konvencijas par jebkādas sieviešu diskriminācijas izskaušanu 10. pantā (1979. gads), Konvencijas par bērnu tiesībām 28. un 29. pantā (1989. gads), kā arī Konvencijas par personu ar invaliditāti tiesībām 24. pantā (2006. gads), un atgādinot par principiem, kas ietverti Konvencijā pret diskrimināciju izglītībā (1960. gads),

***vēlreiz apstiprinot***, ka rakstpratība ir neaizstājams mūžizglītības procesa pamats, savukārt pieaugušo mācīšanās un izglītība ir neatņemama šā procesa daļa. Rakstpratība un pieaugušo mācīšanās un izglītība palīdz īstenot tiesības uz izglītību, kas dod pieaugušajiem iespēju izmantot arī citas to ekonomiskās, politiskās, sociālās un kultūras tiesības, un tās jānodrošina atbilstoši galvenajiem pamatkritērijiem par pieejamību, piekļuvi, pieņemamību un pielāgojamību saskaņā ar ANO Ekonomikas un sociālo lietu padomes Ekonomisko, sociālo un kultūras tiesību komitejas Vispārējo komentāru Nr. 13 (21. sesija), atsaucoties uz Starptautiskā pakta par ekonomiskajām, sociālajām un kultūras tiesībām 13. pantu,

***atzīstot***, ka mūsdienu strauji mainīgajā pasaulē valstu pārvaldes un iedzīvotāji vienlaikus saskaras ar problēmām, kas liek pārskatīt noteikumus par pieaugušo tiesību uz izglītību izmantošanu,

***atkārtoti norādot***, ka pieaugušo mācībām un izglītībai ir būtiska loma Ilgtspējīgas attīstības programmā 2030. gadam, kas pieņemta Apvienoto Nāciju Organizācijas Ilgtspējīgas attīstības samitā (Ņujorkā, 2015. gada septembrī), un ***ņemot vērā*** starptautiskās sabiedrības pausto apņemšanos veicināt sociālo attīstību, ilgtspējīgu un iekļaujošu ekonomisko izaugsmi, vides aizsardzību, kā arī izskaust nabadzību un badu,

***ņemot vērā*** Inčhonas Deklarāciju “Izglītība 2030. gadā: ceļā uz iekļaujošu, taisnīgu un kvalitatīvu izglītību un mūžizglītības iespējām visiem” un rīcības pamatplānu “Izglītība 2030. gadā”,

***atzīstot*** progresu, kas attiecībā uz pieaugušo mācīšanās un izglītības attīstību panākts kopš 1976. gada, par ko diskutēts 1985., 1997. un 2009. gada Starptautiskajās Pieaugušo izglītības konferencēs (*CONFINTEA* IV, V un VI), kā arī kustības “Izglītība visiem” (*EFA*) konferencēs (Pasaules konference par kustību “Izglītība visiem” (Džomtjena, 1990. gads) un Pasaules izglītības forums (Dakāra, 2000. gads)), un atzīstot nepieciešamību turpināt stiprināt pieaugušo izglītību, kā norādīts 2009. un 2013. gada Vispārējā ziņojumā par pieaugušo mācīšanos un izglītību (*GRALE*),

***norādot*** uz 2011. gada Starptautisko standartizēto izglītības klasifikāciju,

***uzsverot***, ka ir jāuzlabo tehniskā un profesionālā izglītība un apmācība, kā norādīts UNESCO Ieteikumā par tehnisko un profesionālo izglītību un apmācību (2015. gads), kurā minēti konkrēti nosacījumi apmācības un profesionālās izaugsmes turpināšanai,

***nolemjot*** Rezolūcijā 37 C/16, ka 1976. gada Ieteikums pieaugušo izglītībai ir jāpārskata, lai tajā atspoguļotu mūsdienu izaicinājumus izglītības, kultūras, politikas, sociālajā un ekonomikas jomā, kā norādīts Hamburgas deklarācijā un Belemas rīcības pamatplānā, un lai dotu jaunu motivāciju pieaugušo izglītošanai,

***ņemot vērā***, ka šajā ieteikumā ir izklāstīti vispārīgi principi, mērķi un vadlīnijas, kas katrai dalībvalstij būtu jāpiemēro, ņemot vērā tās sociāli ekonomiskos apstākļus,

pārvaldības struktūras un pieejamos resursus, lai paaugstinātu pieaugušo izglītības statusu valsts, reģionālā un starptautiskā līmenī,

***izvērtējot*** dokumentu Nr. 38 C/31 un tam pievienoto projektu Ieteikumam par pieaugušo izglītību,

1. 2015. gada 13. novembrī pieņem šo ieteikumu pieaugušo izglītības jomā, ar ko aizstāj 1976. gada ieteikumu;
2. iesaka dalībvalstīm piemērot turpmāk minētos noteikumus, pieņemot un īstenojot atbilstošus pasākumus, tostarp normatīvos aktus vai veicot citus pasākumus, kas var būt vajadzīgi, saskaņā ar katras valsts konstitucionālo praksi un pārvaldības struktūru, lai tās savā teritorijā ieviestu šajā ieteikumā noteiktos principus;
3. tāpat iesaka dalībvalstīm vērst gan par pieaugušo izglītību atbildīgo iestāžu un struktūru, gan citu pieaugušo izglītībā iesaistīto ieinteresēto pušu uzmanību uz šo ieteikumu;
4. turklāt iesaka dalībvalstīm sevis noteiktajā laikā un veidā ziņot par pasākumiem, kurus valstis ir veikušas, lai šo ieteikumu īstenotu.
   1. DEFINĪCIJA UN PIEMĒROŠANAS JOMA
      1. Pieaugušo mācīšanās un izglītība ir viens no mūžizglītības pamatelementiem. Tā ietver visa veida izglītību un mācīšanos, kuras mērķis ir nodrošināt, ka visi pieaugušie ir aktīvi sabiedrības locekļi un iesaistās darba vidē. Tā apzīmē visu mācību procesu kopumu – gan formālo un neformālo izglītību, gan ikdienējo mācīšanos –, kurā personas, ko attiecīgajā sabiedrībā uzskata par pieaugušajiem, attīsta un pilnveido savas spējas, kas nepieciešanas ikdienas dzīvē un darbā, gan savās interesēs, gan kopienas, organizāciju un sabiedrības interesēs. Pieaugušo mācīšanās un izglītība ietver ilgstošas darbības un procesus, kuros tiek apgūtas, atpazītas, apspriestas un pielāgotas spējas. Tā kā lielākajā daļā kultūru izpratne par jaunību un pieauguša cilvēka dzīves laiku mainās, šajā dokumentā termins “pieaugušais” attiecas uz personām, kuras iesaistās pieaugušo mācībās un izglītībā, pat ja tās vēl nav sasniegušas likumā noteikto brieduma vecumu.
      2. Pieaugušo mācīšanās un izglītība ir būtisks kognitīvas sabiedrības stūrakmens un palīdz veidot izglītības kopienas, pilsētas un reģionus, jo sekmē tradīciju mācīties visu dzīvi, kā arī atjauno mācīšanos ģimenē, kopienā un citā mācību vidē, kā arī darbavietā.
      3. Pieaugušo mācīšanās un izglītības pasākumi ir daudzveidīgi. Tie sniedz dažādas mācīšanās iespējas, kas pieaugušajiem ļauj apgūt rakstpratību un pamata prasmes, turpināt apmācību un profesionālo izaugsmi un būt aktīvam pilsonim, piedaloties tā dēvētajā kopienā īstenotajā, tautas vai liberālajā izglītībā. Pieaugušo mācīšanās un izglītība piedāvā virkni mācīšanās veidu un elastīgas mācīšanās iespējas, tostarp otrās iespējas programmas, lai kompensētu sākotnējās izglītošanas trūkumu, tostarp personām, kuras nekad nav apmeklējušas skolu, ir priekšlaicīgi pametušas izglītību vai priekšlaicīgi pārtraukušas mācības.
      4. Rakstpratība ir pieaugušo mācīšanās un izglītības pamatelements. Tā ietver nepārtrauktu mācīšanos un prasmju līmeņus, kas ļauj iedzīvotājiem iesaistīties mūžizglītības procesā un pilnā mērā piedalīties kopienas, darbavietas un plašākas sabiedrības norisēs. Tā ietver gan lasītprasmi un rakstītprasmi, kas nepieciešama, lai identificētu, saprastu, interpretētu, radītu, sazinātos un rēķinātu, izmantojot drukātu un rakstītu materiālu, gan arī spēju risināt problēmas vidē, kura kļūst aizvien tehnoloģiskāka un ar informāciju bagātāka. Rakstpratība būtiski palīdz veidot cilvēku zināšanas, prasmes un kompetenci risināt jaunas problēmas un sarežģījumus dzīvē, kultūrā, ekonomikā un sabiedrībā.
      5. Pastāvīga apmācība un profesionālā izaugsme ir nepārtrauktas mācīšanās pamatelements un nodrošina pieaugušajam zināšanas, prasmes un kompetenci, lai varētu pilnvērtīgi iesaistīties procesos, kuri norisinās strauji mainīgajā sabiedriskajā un darba vidē. UNESCO Ieteikumā par tehnisko un profesionālo izglītību un apmācību (2015) minēti attiecīgi noteikumi šajā jomā.
      6. Turklāt pieaugušo mācīšanās un izglītība nodrošina izglītošanās un mācīšanās iespējas aktīvam pilsoniskumam, kas zināmas kā kopienā īstenota, tautas vai liberālā izglītība. Tā dod iedzīvotājiem iespēju aktīvi iesaistīties sociālo jautājumu risināšanā, piemēram, par nabadzību, dzimumiem, paaudžu solidaritāti, sociālo mobilitāti, taisnīgumu, vienlīdzību, atstumtību, vardarbību, bezdarbu, vides aizsardzību un klimata pārmaiņām. Tā arī palīdz iedzīvotājiem nodrošināt sev cilvēka cienīgu dzīvi attiecībā uz veselību un labklājību, kultūru, garīgumu un citiem veidiem, kas veicina personas izaugsmi un cieņu.
      7. Valda uzskats, ka informācijas un komunikācijas tehnoloģijas (IKT) var ievērojami uzlabot pieaugušo piekļuvi dažādām izglītības iespējām, kā arī veicināt taisnīgumu un iekļaušanu. Tās sniedz dažādas inovatīvas iespējas īstenot mūžizglītību, samazināt atkarību no tradicionālajām izglītības formālajām struktūrām un dot iespēju mācīties individualizēti. Ar mobilo ierīču, elektroniskās tīklošanas, sociālo plašsaziņas līdzekļu un tiešsaistes mācību kursu starpniecību pieaugušie apmācāmie var mācīties jebkurā laikā un vietā. Turklāt informācijas un komunikācijas tehnoloģijas var ievērojami veicināt izglītības pieejamību gan personām ar invaliditāti, tādējādi ļaujot tām pilnīgāk integrēties sabiedrībā, gan citām sociāli atstumtām vai sociāli neaizsargātām iedzīvotāju grupām.
   2. MĒRĶI UN UZDEVUMI
5. Pieaugušo mācīšanās un izglītības mērķis ir palīdzēt cilvēkiem gūt iemaņas, kas nepieciešamas, lai īstenotu un realizētu savas tiesības un noteiktu savu likteni. Izglītība veicina personisko un profesionālo izaugsmi, tādējādi sekmējot pieaugušo aktīvāku līdzdalību sabiedrībā, kopienā un vidē. Tā sekmē ilgtspējīgu un iekļaujošu ekonomisko izaugsmi, kā arī nodrošina iedzīvotājiem pienācīgas darba izredzes. Tāpēc izglītība ir svarīgs instruments nabadzības mazināšanai, veselības un labklājības uzlabošanai, kā arī ilgtspējīgas kognitīvas sabiedrības veicināšanai.
6. Pieaugušo mācīšanās un izglītības mērķi ir: a) attīstīt indivīda spējas domāt kritiski un rīkoties patstāvīgi, apzinoties savu atbildību, b) stiprināt spējas risināt ar ekonomiku un darba vidi saistītos notikumus un veidot šādu notikumu gaitu, c) veicināt tādas kognitīvas sabiedrības veidošanos, kurā katram indivīdam ir iespēja mācīties un pilnībā piedalīties ilgtspējīgas attīstības procesos, kā arī vairot solidaritāti cilvēku un kopienu starpā, d) sekmēt mierīgu līdzāspastāvēšanu un cilvēktiesības, e) veicināt gados jaunu un vecāka gadagājuma pieaugušo izturētspēju, f) vairot izpratni par vides aizsardzību.
   1. DARBĪBAS JOMAS
7. Šajā ieteikumā uzmanība īpaši pievērsta turpmāk minētajām jomām, kas minētas Belemas rīcības pamatplānā, ko pieņēma sestā Starptautiskā Pieaugušo izglītības konference (*CONFINTEA* VI), proti, politikai, pārvaldībai, finansējumam, līdzdalībai, iekļaušanai un taisnīgumam, kā arī kvalitātei.

Politika

1. Dalībvalstīm, ņemot vērā to īpašos apstākļus, pārvaldības struktūras un konstitucionālās normas, ir jāizstrādā visaptveroša, iekļaujoša un integrēta politika pieaugušo mācībām un izglītībai tās dažādajās formās.
   1. Dalībvalstīm ir jāizstrādā visaptveroša politika, kurā skatīts jautājums par mācīšanos daudzās jomās, tostarp, ekonomikas, politikas, sociālajā, kultūras, tehnoloģiskajā un vides jomā.
   2. Dalībvalstīm ir jāizstrādā iekļaujoša politika, ar ko tiktu risinātas visu pieaugušo mācību vajadzības, nodrošinot vienādu piekļuvi mācību iespējām, kā arī atšķirīgas stratēģijas bez jebkādas diskriminācijas.
   3. Dalībvalstīm ir jāizstrādā integrēta politika, izmantojot starpdisciplinārās un starpnozaru zināšanas un zinātību, aptverot izglītības un apmācības politiku un ar to saistītās politikas jomas, piemēram, ekonomikas attīstību, cilvēkresursu attīstību, nodarbinātību, veselību, vidi, tiesiskumu, lauksaimniecību un kultūru.
2. Lai izstrādātu politiku pieaugušo mācīšanās un izglītības jomā, dalībvalstīm ir jāapsver iespēja:
   1. stiprināt vai izveidot ministriju forumus, lai visās nozarēs formulētu pieaugušo mācīšanās un izglītības uzdevumu mūžizglītības spektrā, kā arī tās devumu sabiedrības attīstībā;
   2. iesaistīt attiecīgās ieinteresētās puses, tostarp parlamenta deputātus, valsts iestādes, akadēmiskās aprindas, pilsoniskās sabiedrības organizācijas un privāto sektoru, kā partnerus politikas izstrādē;
   3. nodrošināt piemērotas struktūras un mehānismus pieaugušo mācīšanās un izglītības politikas izstrādei, vienlaikus paredzot, ka izstrādātā politika ir pietiekami pielāgojama turpmākajām vajadzībām, problēmām un izaicinājumiem.
3. Lai radītu labvēlīgu politisko vidi, dalībvalstīm ir jāapsver iespēja:
   1. ar tiesību aktu un iestāžu starpniecību, kā arī paužot stabilu politisko apņemšanos, vairot izpratni par to, ka pieaugušo mācīšanās un izglītība ir būtisks tiesību uz izglītību elements un svarīgs izglītības sistēmas pīlārs;
   2. īstenot pasākumus, lai sniegtu informāciju, motivētu apmācāmos un norādītu viņiem atbilstošas mācību iespējas;
   3. apkopojot, analizējot un izplatot efektīvas politiskās nostādnes un praksi, parādīt plašākus ieguvumus, ko sabiedrībai sniedz rakstpratība un pieaugušo mācīšanās un izglītība, piemēram, sociālo kohēziju, veselību un labklājību, kopienas attīstību, nodarbinātību un vides aizsardzību, kas ir iekļaujošas, taisnīgas un ilgtspējīgas attīstības aspekti.

Pārvaldība

1. Ņemot vērā to īpašos apstākļus, pārvaldības struktūras un konstitucionālās normas, dalībvalstīm ir jāapsver iespēja uzlabot pieaugušo mācīšanās un izglītības pārvaldību, tostarp vietējā, valsts, reģionālā un starptautiskā līmenī stiprinot vai izveidojot sadarbības struktūras un līdzdalības procesus, piemēram, ieinteresēto personu daudzpusējas partnerības.
2. Dalībvalstīm ir jāievieš mehānismi un jāuzņemas atbildība par efektīvu, pārskatāmu un demokrātisku iestāžu un procesu pārvaldi vietējā, valsts, reģionālā un pasaules līmenī, kā arī jāsekmē ieinteresēto personu daudzpusēju partnerību veidošana. Dalībvalstīm ir jāapsver iespēja:
   1. nodrošināt attiecīgo ieinteresēto personu piemērotu pārstāvību un līdzdalību politikas un programmu izstrādē, lai tādējādi nodrošinātu demokrātisku pārvaldību un spēju reaģēt uz visu apmācāmo, īpaši visneaizsargātāko apmācāmo, vajadzībām;
   2. izveidot ieinteresēto personu daudzpusējas partnerības nolūkā veidot labvēlīgu vidi labai pārvaldībai, iesaistot visas pieaugušo mācīšanā un izglītībā iesaistītās puses no valsts iestādēm, pilsoniskās sabiedrības organizācijām un privātā sektora (piemēram, ministrijām, pašvaldības iestādēm, parlamenta, apmācāmo asociācijām, plašsaziņas līdzekļiem, brīvprātīgo grupām, izpētes institūtiem un akadēmiskajām aprindām, privātajiem fondiem, tirdzniecības un rūpniecības palātām, arodbiedrībām, starptautiskām un reģionālām organizācijām), tostarp tos, kuri organizē izglītības un mācību procesus un apstiprina kompetences vietējā, valsts, reģionālā un starptautiskā līmenī;
   3. izplatīt jauninājumus un sasniegumus, kas ir plašākas sabiedrības interesēs, lai tos varētu izmantot kā etalonus.
3. Dalībvalstīm ir jāapsver iespēja valsts un vietējā līmenī ieviest pielāgojamus, reaģējošus un decentralizētus mehānismus un procesus. Lauku un pilsētu teritorijām ir jāparedz iekļaujošas un ilgtspējīgas stratēģijas, lai katram indivīdam būtu iespēja mācīties un pilnībā piedalīties attīstības procesos.
4. Dalībvalstīm ir jāapsver iespēja izveidot izglītības pilsētas, mazpilsētas un ciematus,
   1. mobilizējot resursus, lai veicinātu iekļaujošu mācīšanos;
   2. atjaunojot mācīšanos ģimenēs un kopienās;
   3. sekmējot mācīšanos darbam un darbavietā;
   4. paplašinot mūsdienu mācību tehnoloģiju izmantojumu;
   5. veicinot kvalitāti un izcilību izglītībā;
   6. veicinot tradīciju mācīties visu dzīvi.

Finansējums

1. Dalībvalstīm, paredzot atbilstošus mehānismus, tostarp ministriju savstarpēju koordināciju, partnerības un izmaksu sadali, ir jāmobilizē un jāatvēl pietiekami finanšu resursi tam, lai atbalstītu plašu un sekmīgu dalību pieaugušo mācībās un izglītībā.
2. Valsts pārvaldei ir būtiska loma budžeta veidošanā un līdzekļu piešķiršanā, ko īsteno, ņemot vērā katras valsts sociālās prioritātes (cita starpā izglītību, veselību, pārtikas nodrošinājumu) un principu par valsts pārvaldes, privātā sektora un indivīdu kopīgu atbildību. Dalībvalstīm ir jāmobilizē un jāpiešķir pietiekami resursi pieaugušo izglītībai, ņemot vērā konkrētās valsts vajadzības. Ir jāveic pasākumi, kas nepieciešami, lai pieejamos resursus izmantotu ilgtspējīgi, efektīvi, lietderīgi, demokrātiski un atbildīgi.
3. Ir jādara viss iespējamais, lai ieviestu stratēģiju to resursu mobilizēšanai, kas ir pieejami visiem attiecīgajiem valsts pārvaldes departamentiem un dažādām ieinteresētajām personām. Rakstpratībai, kas ir mūžizglītības pamats un priekšnoteikums tiesību uz izglītību izmantošanai, ir jābūt vispārēji un brīvi pieejamai. Līdzekļu trūkums nedrīkst būt šķērslis, kas liedz kādam apmācāmajam piedalīties pieaugušo mācību un izglītības programmās.

Dalībvalstīm ir jāapsver iespēja:

* 1. noteikt kā prioritāti ieguldījumu rakstpratībā un pamata prasmēs, kā arī turpināt nodrošināt pieaugušo mācīšanos un izglītību;
  2. sekmēt ministriju savstarpēju koordināciju politikas jomās (piemēram, ekonomikas attīstībā, cilvēkresursos, nodarbinātībā, veselībā, lauksaimniecībā un vidē), jo tas ir būtisks priekšnoteikums resursu izmantojuma optimizēšanai (izmaksu lietderībai un izmaksu sadalei) un pēc iespējas labāku mācību rezultātu nodrošināšanai;
  3. nodrošināt, ka resursus piešķir un izmanto pārredzami nolūkā atspoguļot prioritātes, kas noteiktas saskaņā ar izpētes par pašreizējo situāciju pieaugušo izglītībā rezultātiem.

1. Dalībvalstis var piedāvāt līdzfinansējumu un noteikt stimulus mācīšanās sekmēšanai. Piemēram, var ieviest individuālos izglītības kontus, subsīdijas (kuponus un pabalstus), kā arī atbalstīt mācību atvaļinājumus darba ņēmējiem.

Līdzdalība, iekļaušana un taisnīgums

1. Ņemot vērā to īpašos apstākļus, pārvaldības struktūras un konstitucionālās normas, dalībvalstīm ir jāapsver iespēja veicināt līdzdalību, iekļaušanu un taisnīgumu, lai nevienam nebūtu liegts iesaistīties pieaugušo mācīšanās un izglītības procesos un lai visas sievietes un vīrieši ar dažādu sociālo, kultūras, valodas, ekonomisko, izglītības un citu pieredzi varētu izmantot kvalitatīvas izglītības iespējas.
2. Lai veicinātu pieejamību un plašāku līdzdalību, dalībvalstīm, ņemot vērā to īpašos apstākļus, pārvaldības struktūras un konstitucionālās normas, ir jāapsver iespēja izstrādāt efektīvus problēmu risinājumus izglītības jomā, jo īpaši lai rastu atbildes uz jautājumiem par pieejamību, autonomiju, taisnīgumu un iekļaušanu. Īpaša uzmanība ir jāpievērš konkrētām mērķgrupām, lai atzītu to ieguldījumu sabiedrības attīstībā un vienlaikus ņemtu vērā kultūras un citas atšķirības, tostarp daudzvalodību, un ir jānodrošina, ka papildu kvalifikācija ir ne tikai atzīta, bet arī novērtēta ienākumu un statusa izteiksmē. Tas nozīmē, ka ir:
   1. jāizstrādā atbilstošas stratēģijas, lai veicinātu pieaugušo piekļuvi mācīšanās pasākumiem un līdzdalību tajos un celtu viņu motivāciju piedalīties šādos pasākumos;
   2. jānovērš jebkāda diskriminācija, tostarp vecuma, dzimuma, etniskās piederības, migranta statusa, valodas, reliģijas, invaliditātes, slimības, lauku izcelsmes, dzimumidentitātes vai seksuālās orientācijas, nabadzības, pārvietošanas, ieslodzījuma, nodarbošanās vai profesijas dēļ;
   3. jāpievērš īpaša uzmanība un attiecīgi jārīkojas, lai veicinātu kvalitatīvu mācīšanās iespēju pieejamību sociāli neaizsargātām un mazaizsargātām personu grupām, piemēram, personām, kuru rakstpratība un rēķinpratība, kā arī izglītība ir zemā līmenī vai nav vispār, vai kuri ir neaizsargāti jaunieši, migrējošie darba ņēmēji, bezdarbnieki, etnisko minoritāšu pārstāvji, pirmiedzīvotāji, personas ar invaliditāti, cietumnieki, vecāka gadagājuma cilvēki, personas, kuras skāruši konflikti vai katastrofas, kā arī bēgļi, bezpavalstnieki vai pārvietotas personas;
   4. jāpievēršas apmācāmo vajadzībām un iecerēm, īstenojot tādas pieaugušo izglītības pieejas, kurās ņem vērā un atspoguļo apmācāmo valodas un mantojuma daudzveidību, tostarp pirmiedzīvotāju kultūru un vērtības, kā arī rada tiltu starp dažādām grupām un stiprina kopienu integrācijas spējas;
   5. jāpievērš īpaša uzmanība programmām vai iniciatīvām, kas veicina dzimumu vienlīdzību;
   6. jāizveido vai jāstiprina atbilstošas institucionālās struktūras, piemēram, kopienu mācību centri, lai varētu piedāvāt pieaugušo mācīšanās un izglītības iespējas un mudināt pieaugušos izmantot šīs struktūras kā centrus individuālam mācīšanās procesam, kā arī kopienas attīstībai;
   7. jāizstrādā kvalitatīvi informatīvie un vadības pakalpojumi, kas sekmē iespēju iesaistīties, palīdz uzlabot pieaugušo izglītībā gūto ieguvumu redzamību, kā arī palīdz labāk saskaņot indivīdu prasības un mācību iespējas.
3. Dalībvalstīm ir jānodrošina vienlīdzīga piekļuve pieaugušo mācībām un izglītībai un jāveicina plašāka un ilgtspējīga līdzdalība, kopjot tradīciju mācīties visu dzīvi, kā arī samazinot šķēršļus dalībai.

Kvalitāte

1. Lai, periodiski uzraugot un novērtējot pieaugušo mācīšanās un izglītības politiku un programmu, nodrošinātu šīs politikas un programmas efektīvu īstenošanu, dalībvalstīm, ņemot vērā to īpašos apstākļus, pārvaldības struktūras un konstitucionālās normas, ir jāapsver iespēja:
   1. ieviest mehānismus un/vai struktūras, kurās piemēro atbilstošus kvalitātes kritērijus un standartus, ko periodiski pārskata;
   2. īstenot atbilstošus pasākumus, lai veiktu turpmākas darbības saistībā ar uzraudzības un novērtējuma rezultātiem;
   3. savlaicīgi, uzticami un pamatoti apkopot un analizēt atsevišķus datus, kā arī apmainīties ar efektīvu un inovatīvu uzraudzības un novērtēšanas praksi.
2. Lai nodrošinātu pieaugušo izglītības kvalitāti un tās potenciālu ieviest pārmaiņas visās attiecīgajās jomās, uzmanība ir jāpievērš pieaugušo mācīšanās un izglītības atbilstībai, objektivitātei, efektivitātei un lietderībai. Tāpēc dalībvalstīm, ņemot vērā to īpašos apstākļus, pārvaldības struktūras un konstitucionālās normas, ir jāapsver iespēja:
   1. īstenojot kontekstualizētas un uz apmācāmajiem vērstas kultūras un valodas ziņā atbilstošas programmas, nodrošināt pieaugušo mācīšanos un izglītību saskaņā ar visu ieinteresēto personu, tostarp darba tirgus, vajadzībām;
   2. nodrošināt taisnīgu piekļuvi pieaugušo mācībām un izglītībai, kā arī nepārtrauktu līdzdalību un mācīšanos bez jebkādas diskriminācijas;
   3. novērtēt programmu efektivitāti un lietderību, nosakot, cik lielā mērā ar šo programmu palīdzību var sasniegt izvirzītos mērķus, tostarp attiecībā uz rezultātiem.
3. Dalībvalstīm, ņemot vērā to īpašos apstākļus, pārvaldības struktūras un konstitucionālās normas, ir jāveicina iespēja mācību procesā elastīgi un nemanāmi pāriet no formālās izglītības un apmācības uz neformālo, un tāpēc ir jāpilnveido arī politikas un programmas novērtēšanai nepieciešamās prasmes.
4. Dalībvalstīm ir jāveicina tāda vide, kurā kvalitatīvu pieaugušo mācīšanos un izglītību nodrošina, piemēram:
   1. izstrādājot atbilstošu saturu un pasniegšanas veidus – vēlams izmantojot dzimto valodu kā mācību valodu – un pieņemot uz apmācāmo vērstas pedagoģijas metodes, ko papildina ar informācijas un komunikācijas tehnoloģijām (IKT) un atvērtiem izglītības resursiem;
   2. nodrošinot pienācīgu infrastruktūru, tostarp drošu mācību telpu;
   3. izveidojot rīkus un mehānismus, kā arī pilnveidojot prasmes, kas nepieciešamas pieaugušo mācīšanas un izglītības uzraudzībai un novērtēšanai, ņemot vērā iesaistes pamatīgumu un apmēru, kā arī mācību procesus, rezultātus un ietekmes pasākumus;
   4. izveidojot piemērotus rīkus rakstpratības novērtēšanai;
   5. nosakot, ka kvalitātes nodrošināšanas mehānismi, kā arī programmas uzraudzība un novērtēšana ir neatņemama pieaugušo izglītības sistēmas daļa; nosakot kvalitātes standartus, apstiprinot atbilstību šiem standartiem un sabiedrībai izplatot informāciju par pakalpojuma sniedzējiem, kuri ievēro minētos standartus;
   6. pilnveidojot apmācības, spēju pilnveidošanas un nodarbinātības nosacījumus, kā arī pieaugušo izglītotāju profesionalitāti;
   7. dodot apmācāmajiem iespēju apgūt un uzkrāt zināšanas, pieredzi un kvalifikāciju, elastīgi piedaloties un uzkrājot mācību rezultātus dažādos posmos. Rezultāti, kas iegūti neformālā un ikdienējā pieaugušo izglītībā ir jāatzīst, jāapstiprina un jāakreditē kā līdzvērtīgi tiem, ko nodrošina formālā izglītība (piemēram, saskaņā ar nacionālo kvalifikāciju ietvarstruktūru), lai tādējādi nodrošinātu iespēju turpināt izglītību un iekļūt darba tirgū, nesaskaroties ar diskrimināciju.
   8. STARPTAUTISKĀ SADARBĪBA
5. Lai veicinātu pieaugušo mācīšanās un izglītības attīstību un stiprinātu to, dalībvalstīm ir divpusēji vai daudzpusēji jāapsver iespēja uzlabot sadarbību starp visām attiecīgajām ieinteresētajām pusēm, tostarp valsts pārvaldes iestādēm, izpētes institūtiem, pilsoniskās sabiedrības organizācijām, apvienībām, attīstības palīdzības aģentūrām, privāto sektoru un plašsaziņas līdzekļiem, kā arī jāuzlabo Apvienoto Nāciju Organizācijas aģentūru savstarpējā sadarbība. Ilgstoša starptautiskā sadarbība ietver turpmāk minēto:
   1. veicināt un sekmēt attiecīgo valstu attīstību, izmantojot atbilstošas iestādes un struktūras, kas ir pielāgotas konkrētās valsts īpašajiem apstākļiem;
   2. izveidot starptautiskai sadarbībai labvēlīgu vidi nolūkā pilnveidot jaunattīstības valstu spējas dažādās pieaugušo mācīšanās un izglītības jomās un mudināt visas valstis savstarpēji palīdzēt sadarbības jomā neatkarīgi no šo valstu attīstības līmeņa, kā arī pilnībā izmantot priekšrocības, ko šā procesa sekmēšanai un stiprināšanai sniedz reģionālās integrācijas mehānismi;
   3. nodrošināt, ka starptautiskā sadarbība neizpaužas tikai kā citviet izstrādātu struktūru, mācību programmu, metožu un paņēmienu nodošana.
6. Kā starptautiskās sabiedrības loceklēm, dalībvalstīm ir jāapsver iespēja apmainīties ar savu pieredzi, stiprināt un uzlabot savstarpējo palīdzību sadarbības jomā, kā arī jāpalīdz pilnveidot citai citas spējas pieaugušo izglītības jomā, ņemot vērā to valsts noteiktās prioritātes. Tas nozīmē, ka:
   1. ir jāveicina regulāra informācijas, dokumentu un materiālu apmaiņa jautājumos par politiku, koncepciju, praksi un attiecīgo izpēti, kā arī pieaugušo mācīšanās un izglītības profesionāļu apmaiņa valsts, reģionālā un starptautiskā līmenī. Pēc iespējas vairāk jāizmanto un jānodod jaunas informācijas un komunikāciju tehnoloģijas, kā arī jāveicina apmācāmo mobilitāte dalībvalstu starpā;
   2. piemērojot starptautisko ziņojumu un izpētes secinājumus, ir jāuzlabo dienvidu sadarbība ar dienvidiem, ziemeļu sadarbība ar dienvidiem, kā arī trīspusēja sadarbība, prioritāri pievēršoties valstīm, kurās visvairāk trūkst izglītības iespēju;
   3. ir jāapkopo un jānāk klajā ar datiem par pieaugušo mācīšanos un izglītību ar UNESCO starpniecību un atbalstu, tostarp UNESCO Mūžizglītības institūta atbalstu, un ir jāizmanto esošie mehānismi attiecīgu ziņojumu sagatavošanai, piemēram, Vispārējā ziņojuma par pieaugušo mācīšanos un izglītību (*GRALE*) sagatavošanai. Tas nozīmē, ka ir tālāk jāpilnveido starptautiskie datu vākšanas mehānismi, kuru pamatā ir saskaņoti rādītāji un definīcijas, balstoties uz valstu spējām sniegt datus, un šie dati ir jāizplata dažādos līmeņos;
   4. ir jāmudina valstu pārvaldes un attīstības sadarbības aģentūras atbalstīt vietēja, reģionāla un globāla mēroga sadarbības un tīklošanas uzlabošanu visu attiecīgo ieinteresēto pušu starpā. Ir jāizpēta, kādā veidā varētu ieviest un stiprināt reģionālus un globālus finansēšanas mehānismus rakstpratības un pieaugušo izglītības nodrošināšanai un kā pieejamie mehānismi var palīdzēt īstenot iepriekš minētos starptautiska, reģionāla un valsts mēroga pasākumus;
   5. attiecīgā gadījumā starptautiskos nolīgumos par sadarbību tādās jomās kā izglītība, zinātne un kultūra ir jāiestrādā īpaši noteikumi par pieaugušo izglītību, un Apvienoto Nāciju Organizācijas dalībvalstīs un UNESCO dalībvalstīs, kā arī cenšoties īstenot ANO Ilgtspējīgas attīstības mērķus, ir jāveicina pieaugušo izglītības pasākumu izstrāde un stiprināšana.